Imtella' Lulju 24, 2020 - Aġġornata 24 Ta' Lulju, 2020 8:09pm Il-Korp tal-Pulizija ssaħħaħ b'44 rekluta ġodda wara li dawn temmew b'suċċess il-kors biex jingħaqdu fil-Korp. Fid-diskors tiegħu, il-Kummissarju tal-Pulizija Angelo Gafà qal li fiż-żmien li ġej, il-Korp se jintroduċi kodiċi ta' etika ġdid biex jitnaqqas kull tip ta' frodi u korruzzjoni fil-Korp. 44 rekluta ġdid – 33 raġel u 11-il mara ngħaqdu mal-Korp tal-Pulizija wara li temmew b'suċċess il-kors bażiku ta' taħriġ tar-rekluti li jdum 9 ġimgħat. It-taħriġ għar-rekluti tmexxa mill-Akkademja tal-Forzi Dixxiplinati u kien jinkludi taħriġ fuq kif jagħmlu xogħol fl-għasses, xogħol fil-komunità, fuq kif għandhom jindirizzaw kwistjonijiet bħal vjolenza domestika, problemi mentali, u abbuż fuq tfal. Ir-rekluta li l-iktar li iddistingwiet ruħha fil-kors kienet Sarah Galea li fid-diskors tagħha qalet li dan il-kors sar fi żmien ta' distanza soċjali u lbies tal-maskri minħabba l-pandemija u għalhekk kien ta' sfida ikbar. Sostniet li r-rekluti l-ġodda jridu jkunu t-tarka tan-nies u jisimgħu l-vittmi. Iċ-Chairperson tal-Akkademija, il-Professur Raymond Mangion, qal li hu ta' pjaċir li wieħed jitgħallem u jara kemm hawn min iħobb il-pajjiż. Fl-ewwel parata ta' tmiem tal-kors bażiku bħala l-Kummissarju tal-Pulizija, Angelo Gafà, qal li dan mhux xogħol kwalunkwe, imma li jmur barra mill-ħinijiet ta' xogħlijiet oħra, għandu riskji partikolari. Appella lill-qraba biex jappoġġjawhom f'xogħolhom. Lill-44 rekluta, il-Kummissarju qallhom li l-uniformi tal-Korp tal-Pulizja se ttihom identità. Is-Sur Gafà qal li fiż-żmien li ġej, il-Korp se jintroduċi kodiċi ta' etika ġdida biex jitnaqqas kull tip ta' frodi u korruzzjoni fil-Korp. Qallhom fejn jaraw tuffieża ħażina għandhom iġibuha għall-attenzjoni tas-superjuri tagħhom. Il-Ministru għall-Intern, Byron Camilleri qal li x-xogħol jagħti dinjità u għalhekk importanti li jsir mill-qalb. Sostna li l-pulizija jirrappreżentaw lil Malta kuljum u għalhekk ikunu s-simbolu ta' Malta li temmen fid-dixxiplina.